Dangaus sfera

Dangaus sfera – įsivaizduojama neapibrėžto spindulio sfera su joje esančiais šviesuliais.

Dangaus sfera vadinama skirtingai, priklausomai nuo to, kas yra jos centre:
 Topocentrinė dangaus sfera – centre stebėtojas arba stebėjimo prietaisas
 Geocentrinė dangaus sfera – centre Žemė
 Heliocentrinė dangaus sfera – centre Saulė

Dangaus sferos taškai ir linijos 

 Dangaus ašis (PP') – tiesė, jungianti dangaus polius ir dangaus sferos centrą. Ašis, aplink kurią vyksta regimasis šviesulių judėjimas.
 Dangaus pusiaujas – plokštuma, statmena dangaus ašiai ir einanti per dangaus sferos centrą. Dangaus pusiaujas kerta matematinį horizontą rytų taške E ir vakarų taške W.
 Matematinis horizontas (brėžinyje – plokštuma ESWN) – plokštuma, statmena vertikaliajai linijai ir einanti per sferos centrą. Ji dalina dangaus sferą į dvi pussferes: šiaurinę (regimąją) ir pietinę (neregimąją) hemisferas.
 Nadyras (Z') – taškas vertikalėje, esantis po stebėtoju.
 Dangaus polius (P ir P') – nejudantis taškas dangaus sferoje, aplink kurį sukasi visi šviesuliai. Poliaus aukštis virš horizonto lygus stebėtojo vietos geografinei platumai:
 Šiaurinis dangaus polius – polius, nuo kurio žiūrint (iš dangaus sferos išorės) dangaus sukimosi kryptis sutampa su laikrodžio rodyklių judėjimo kryptimi. Šiaurinio pusrutulio gyventojams tai taškas, esantis netoli Šiaurinės žvaigždės.
 Pietinis dangaus polius – taškas, diametraliai priešingas dangaus šiaurės poliui. Dangaus pietų polius yra Oktanto žvaigždyne.
 Vertikalioji linija (vertikalė ZZ') – linija, einanti per sferos centrą, sutampanti su nejudančio svambalo linija.
 Zenitas (Z) – taškas vertikalėje, esantis tiesiai virš stebėtojo.

Šviesulio judėjimo taškai ir linijos 
Šviesulio paros judėjimo dangaus sferoje pagrindiniai taškai ir linijos:
 Aukštis – šviesulio aukštis laipsniais virš matematinio horizonto. Kitaip tariant, tai kampas tarp krypties į šviesulį ir matematinio horizonto plokštumos. Aukštis gali būti tarp -90 iki +90 laipsnių. Neigiamas aukštis reiškia, kad šviesulys po horizontu.
 Azimutas – matematinio horizonto lankas tarp šiaurės taško N ir vertikalo projekcijos į matematinį horizontą. Azimutas yra atskaitomas rytų kryptimi (pagal laikrodžio rodyklę) tarp 0 iki 360 laipsnių.
 Dangaus dienovidinis – didysis apskritimas, einantis per dangaus polius, zenitą ir nadyrą.
 Dangaus lygiagretė (paros lygiagretė) – dangaus sferos apskritimas, lygiagretus dangaus pusiaujui, kurį šviesulys nubrėžia per parą.
 Kulminacijos taškas – taškas, kur šviesulys kerta dangaus dienovidinį PZSP’Z'N. Viršutinės kulminacijos metu šviesulys yra aukščiausiai horizonto.
 Vertikalas – didysis apskritimas, jungiantis šviesulį, zenitą ir nadyrą.
 Vidudienio linija – matematinio horizonto ir dangaus dienovidinio plokštumų susikirtimo linija, kertanti dangaus sferą šiaurės taške N ir pietų taške S.
 Zenitinis nuotolis – kampinis nuotolis nuo šviesulio iki zenito.

Koordinačių sistemos dangaus sferoje 
 Ekliptinė koordinačių sistema – koordinatės: ekliptinė platuma ir ekliptinė ilguma.
 Horizontinė koordinačių sistema – koordinatės: azimutas ir aukštis.
 Pusiaujinė koordinačių sistema – koordinatės: rektascensija ir deklinacija.

Sferinė astronomija